Dis wat jy nóú moet studeer om werk te kry | Netwerk24
Deur Vida Booysen 17 Julie 2018 15:16
Om deesdae 'n ingeligte en korrekte beroepskeuse te maak, is aansienlik moeiliker as ooit tevore – maar hier is vyf studierigtings wat vir jou geleenthede in Suid-Afrika kan skep.
'n Navorsingsverslag deur Solidariteit Helpende Hand se Studiefondssentrum het onder meer bevind dat studente wat in veeartsenykunde studeer het, al 'n werkaanbieding gekry het nog voordat hulle hul studies voltooi het.Foto: Bloomberg
'n Onlangse navorsingsverslag deur Solidariteit Helpende Hand se Studiefondssentrum het 'n paar interessante bevindings oor die huidige beroepswêreld gemaak.
Die navorsing, waaraan ongeveer 300 jong werkendes wat tussen 2015 en 2018 afgestudeer het, deelgeneem het, toon byvoorbeeld dat jong werkendes in die inligtings- en kommunikasietegnologie (ITK)-bedryf se salaris die vinnigste groei.
Daar is ook bevind dat al hoe meer studente in Beroeps- en Ambagsopleiding kwalifiseer, en dat studente met 'n B.Com-graad (finansiële en bestuursrekeningkunde) die maklikste werk kry.
Die navorsing het faktore in ag geneem soos beginsalaris, hoe lank dit kandidate geneem het om werk te kry nadat 'n kwalifikasie verwerf is, en die skaal waarteen kandidate se salaris in die afgelope 30 maande gegroei het.
Die vyf topstudierigtings is:
Die 3% van studente wat informatika bestudeer het, is die gemaklikste in hul werkplek en hul salaris het ook die vinnigste gegroei. Daar is 'n gemiddelde groeikoers van 95% oor die afgelope 30 maande van hul beroepslewe. Hierdie kandidate het binne gemiddeld twee maande ná afstudering werk gekry.
Beroeps- en ambagsopleiding is deur 23% van die studente as loopbaan gekies. Studente wat deur Sol-Tech studeer het, was die uitskieters met 'n gemiddelde beginsalaris van R22 000 per maand en 'n baie hoë plasingsyfer. Studente in Beroeps- en Ambagsopleiding oor die breë spektrum het binne gemiddeld drie maande ná afstudering werk gekry.
Sowat 14% van die kandidate het 'n kwalifikasie in finansiële en bestuursrekeningkunde behaal. Hierdie studente het gemiddeld binne drie maande ná hul kwalifikasie werk gekry.
Ongeveer 10% van die studente het in rigtings in die gesondheidswetenskappe studeer. Dit sluit rigtings soos mediese dokters, verpleegpersoneel, terapeute en laboratoriumpersoneel in. Hierdie kandidate het gemiddeld binne drie tot vier maande werk gekry.
Hoewel net 2% van die studente hierdie studierigting gevolg het, blyk dit 'n baie goeie studierigting te wees, en bykans al die studente in hierdie studierigting het reeds 'n werkaanbieding gehad nog voordat hulle afstudeer het.
Ander belangrike beroepe wat in die navorsing geïdentifiseer is, is ingenieurswese en natuur- en landbouwetenskappe. Hierdie kandidate het goeie beginsalarisse verdien, maar is nie so gemaklik in die werkplek soos die ander beroepe hierbo nie.
Volgens Stefan Pieterse, hoof van Solidariteit Helpende Hand se Studiefondssentrum, is daar 'n direkte verband tussen opleiding en verdienvermoë.
"Waar die werkloosheidskoers vir jong mense 26,7% is, daal hierdie syfer volgens ons navorsing tot slegs 7% wanneer iemand 'n tersiêre kwalifikasie verwerf het."
Solidariteit Helpende Hand se Studiefondssentrum bied reeds sedert 2008 finansiële studiehulp aan behoeftige studente en het oor die afgelope tien jaar reeds R156 miljoen bestee om 4 230 behoeftige studente se studies aan tersiêre instansies oor Suid-Afrika heen moontlik te maak.